Doodskis-twee hoor oor borgtogTheo Martins Jackson en Willem Oosthuyzen in die hof voordat die vonnis gelewer is (27 Oktober 2017). Foto: Landi Slatter Die hooggeregshof in Middelburg in Mpumalanga het Donderdag Theo Martins Jackson (29) en Willem Oosthuyzen (28), die mans wat skuldig bevind is op etlike aanklagte in die opspraakwekkende doodskis-saak, se aansoeke om borgtog geweier. Marius Coertze, regsverteenwoordiger vir Jackson en Oosthuyzen, het Donderdag aan Maroela Media gesê regter Sheila Mphahlele het albei mans se aansoeke van die hand gewys. Hy sê Mphahlele het in haar uitspraak gesê sy is steeds oortuig dat daar geen vooruitsig op sukses vir die twee mans se appèlaansoek voor die appèlhof is nie. “Theo en Willem en hulle families is baie teleurgesteld en emosioneel. Daar was baie trane. Die borgtogaansoek behoort te geslaag het, daarom het ons hoop gehad,” sê hy. Coertze sê die mans se regspan gaan nou appelleer teen regter Mphahlele se besluit. Hy het vroeër aan Maroela Media gesê die mans gaan die hof versoek om hulle op borgtog vry te laat hangende hul aansoek om verlof tot appèl teen hul vonnis. Oosthuyzen is in Oktober gevonnis op twee aanklagte van aanranding met die doel om ernstig te beseer, ontvoering, poging tot moord en intimidasie. Jackson is gevonnis op twee aanklagte van aanranding met die doel om ernstig te beseer, ontvoering, poging tot moord, intimidasie en dwarsboming van die gereg. Die twee mans se vonnis is op 9 November vanjaar aangepas en Oosthuyzen en Jackson is onderskeidelik tot effektief 11 jaar tronkstraf en 14 jaar tronkstraf gevonnis. Oosthuyzen en Jackson se regspanne het in Oktober direk nadat hulle gevonnis is ŉ gesamentlike aansoek om verlof tot appèl by die hooggeregshof ingedien. Mphahlele het dié aansoek van die hand gewys. Oosthuyzen en Jackson het daarna besluit om hulle direk tot die appèlhof te wend. Coertze het Donderdag gesê die regspan het ŉ aansoek om verlof tot appèl sowat twee en ŉ half weke gelede by die appèlhof in Bloemfontein gaan indien. “Ons wag nou vir terugvoer. Die appèlhof is nou in reses en ons sal moontlik eers in Januarie terugvoer ontvang,” het hy gesê. Die mans is gevonnis nadat hulle Victor Mlotshwa in ŉ doodskis ingedwing het. ŉ Video van die voorval is later wyd op sosiale media versprei.